b'\n_START_ARTICLE_\nFaith No More\n_START_SECTION_\n1982\xe2\x80\x931989\n_START_PARAGRAPH_\nRumpali Mike Bordin, kosketinsoittaja Roddy Bottum ja basisti Billy Gould kokosivat Faith No Moren vuonna 1982, aiemman yhteisen yhtyeens\xc3\xa4 Faith No Manin hajottua. Vanhan yhtyeen kitaristi ei jatkanut, joten ryhm\xc3\xa4 l\xc3\xb6ysi Jim Martinin soittamaan joukkoonsa. Muutaman ep\xc3\xa4onnistuneen laulajakokeilun (Courtney Love mukaan lukien) j\xc3\xa4lkeen yhtye l\xc3\xb6ysi t\xc3\xa4ystoimiseksi laulajakseen Chuck Mosley -nimisen nuorukaisen. Ensimm\xc3\xa4inen albumi We Care A Lot julkaistiin 1985, ja seuraava levy Introduce Yourself kaksi vuotta my\xc3\xb6hemmin. "We Care A Lot" -kappaleesta tuli pienehk\xc3\xb6 hitti Yhdysvalloissa. Vuonna 1988 yhtyeen ja laulaja Chuck Mosleyn v\xc3\xa4lit kiristyiv\xc3\xa4t Moselyn k\xc3\xa4ytt\xc3\xa4ytymisen ja lauluvaikeuksien takia. H\xc3\xa4net erotettiin yhtyeest\xc3\xa4 ja vuonna 1989 tilalle otettiin Mr. Bungle-yhtyeess\xc3\xa4 laulanut Mike Patton.\n_START_SECTION_\n1989\xe2\x80\x931996\n_START_PARAGRAPH_\nSeuraava levy, The Real Thing julkaistiin samana vuonna. Music Television-tyylisen kaupallisen tuotannon omaava levy ylsi suursuosioon ja levylt\xc3\xa4 l\xc3\xb6ytyv\xc3\xa4t hittikappaleet "Epic" ja "Falling To Pieces". Faith No Moresta tuli suosittu yhtye ymp\xc3\xa4ri maapalloa ja se kiersikin ahkerasti levyn tiimoilta. Vuonna 1991 julkaistiin Englannissa nauhoitettu Live At The Brixton Academy-livealbumi. Yhtyeen j\xc3\xa4senet eiv\xc3\xa4t halunneet jatkaa kaupallisella musiikkilinjalla ja seuraava albumi Angel Dust (1992) osoittautuikin huomattavasti vaikeammaksi yleis\xc3\xb6lleen. Albumi meni kriitikkojen siunauksista huolimatta varsin pahasti suuren yleis\xc3\xb6n silmien ohi, vaikka single "Midlife Crisis" ja my\xc3\xb6hemmin \xc3\xa4\xc3\xa4nitetty The Commodores -laina "Easy" saivatkin melkoisesti soittoaikaa etenkin eurooppalaisilla radioasemilla. Angel Dust on kuitenkin yhtyeen eniten Yhdysvaltojen ulkopuolelle myyty albumi. Kitaristi Jim Martin ei ollut tyytyv\xc3\xa4inen uuteen linjaan ja h\xc3\xa4nen v\xc3\xa4lins\xc3\xa4 muihin yhtyeen j\xc3\xa4seniin kiristyiv\xc3\xa4t. Martin erosi yhtyeest\xc3\xa4 1993. _NEWLINE_Yhtye alkoi ty\xc3\xb6st\xc3\xa4\xc3\xa4 seuraavaa albumia, jonka nimeksi tuli King For A Day... Fool For A Lifetime. Kitaristina levyll\xc3\xa4 toimi Mr. Bungle -yhtyeen kitaristi Trey Spruance. H\xc3\xa4n ei kuitenkaan halunnut liitty\xc3\xa4 t\xc3\xa4ysiaikaiseksi j\xc3\xa4seneksi ja niinp\xc3\xa4 levyn ilmestymisen j\xc3\xa4lkeen vuonna 1995 kitaristiksi otettiin Dean Menta. Levyll\xc3\xa4 yhtye yhdisteli entist\xc3\xa4 rohkeammin eri tyylilajeja ja levy menestyi hyvin varsinkin Euroopassa, tunnetuimpana kappaleena "Digging the Grave". Menta erosi pian kiertueen j\xc3\xa4lkeen.\n_START_SECTION_\n1997\xe2\x80\x931998\n_START_PARAGRAPH_\nVuonna 1997 yhtye julkaisi itseironisesti nimetyn Album Of The Year -albumin. Levy sai hyv\xc3\xa4n vastaanoton ja oli sis\xc3\xa4ll\xc3\xb6lt\xc3\xa4\xc3\xa4n edellisi\xc3\xa4 levyj\xc3\xa4 tasaisempi. Tunnetuimmiksi kappaleiksi levylt\xc3\xa4 nousivat radiossa tiuhaan soinut "Ashes To Ashes" sek\xc3\xa4 "Last Cup Of Sorrow". Kitaraa levyll\xc3\xa4 ja sit\xc3\xa4 seuranneella kiertueella soitti Jon Hudson. T\xc3\xa4ss\xc3\xa4 vaiheessa yhtyeen j\xc3\xa4senill\xc3\xa4 alkoi olla paljon sivuprojekteja, ja Faith No Morelle ei tuntunut l\xc3\xb6ytyv\xc3\xa4n en\xc3\xa4\xc3\xa4 kaikilta t\xc3\xa4ysipainoista panosta. Vuoden 1998 kiertueen j\xc3\xa4lkeen yhtye p\xc3\xa4\xc3\xa4tti yksimielisesti hajota ja j\xc3\xa4senet siirtyiv\xc3\xa4t omiin projekteihinsa.\n_START_SECTION_\nFaith No More lep\xc3\xa4\xc3\xa4\n_START_PARAGRAPH_\nViime vuosina Mike Pattonilla on ollut per\xc3\xa4ti kolmekin yhtyett\xc3\xa4 koolla yht\xc3\xa4 aikaa: Mr. Bungle, Tomahawk ja Fant\xc3\xb4mas. Rumpali Mike Bordin on soittanut jo kymmenisen vuotta Ozzy Osbournen yhtyeess\xc3\xa4, sek\xc3\xa4 vieraillut my\xc3\xb6s Korn -yhtyeess\xc3\xa4. Basisti Billy Gould on toiminut tuottajana ja h\xc3\xa4nell\xc3\xa4 on oma levy-yhti\xc3\xb6. H\xc3\xa4n on tuottanut muun muassa suomalaisen CMX:n Vainajala-albumin. _NEWLINE_Faith No More l\xc3\xa4hti vuonna 2009 Euroopan-laajuiselle Reunion-kiertueelle, jonka viimeiset etapit olivat Helsingin Kaisaniemi ja Joensuun Ilosaarirock kes\xc3\xa4ll\xc3\xa4 2010. Sit\xc3\xa4 ennen yhtye oli esiintynyt Suomessa ainakin 1990 Helsingin Lepakossa ja Kauhajoen Nummirockissa, 1992 Helsingin j\xc3\xa4\xc3\xa4hallissa, 1995 Sein\xc3\xa4joen Provinssirockissa ja 1997 Helsingin Kulttuuritalossa._NEWLINE_Syyskuussa 2014 yhtye ilmoitti valmistelevansa uutta albumia, joka on tarkoitus julkaista huhtikuussa 2015.  Albumi Sol Invictus julkaistiin maailmanlaajuisesti 15. toukokuuta 2015. Yhtye vieraili sen my\xc3\xb6t\xc3\xa4 toistamiseen Provinssirockissa kes\xc3\xa4kuussa 2015._NEWLINE_Marraskuussa 2017 yhtyeen alkuper\xc3\xa4inen laulaja Chuck Mosley kuoli huumeiden k\xc3\xa4yt\xc3\xb6n seurauksena.'